মারিয়া শারাপোভার ডোপিং বিতর্কের জের এখনও টাটকা বিশ্ব টেনিসে। এরই মধ্যেই টেনিসে ধারাবাহিকভাবে ডোপ পরীক্ষার ওপর জোর সওয়াল করলেন টেনিস তারকা রজার ফেডেরার। হাঁটুর চোট কাটিয়ে দীর্ঘদিন পরে মাঠে নামার আগে ফেডেরার বলেছেন, ‘‘দুবাইতে আমি গত ১০ বছর ধরে আসছি। কিন্তু মাত্র ১ বার আমাকে ডোপ পরীক্ষা দিতে হয়েছে। যেটা আদৌ হওয়া উচিত নয়।’’ একইসঙ্গে বলেছেন, ‘‘আমি মনে করি টেনিসে আগের চেয়ে অনেক বেশি পেশাদারিত্ব এসেছে। তাই ডোপ পরীক্ষার ক্ষেত্রেও জোর দেওয়া উচিত।’’  বাঁ হাঁটুতে অস্ত্রোপচারের পর এখন পুরো সুস্থ ফেডেরার। পুরোদমে ট্রেনিং-ও করছেন। মায়ামি ওপেন তাঁর ফিরে আসার লড়াই। তবে আমেরিকা ওপেনে চ্যাম্পিয়ন খুয়ান মার্টিন কঠিন চ্যালেঞ্জ নিয়ে তৈরি হয়ে আছেন। এদিকে, শুক্রবার দ্বিতীয় রাউন্ডে লড়াই করে জিতলেন সেরিনা উইলিয়ামস।